**LECTIO DIVINA**

**Il-Wieħed u Tletin Ħadd**

**Matul is-Sena (A)**

**Mt 23,1-12**

**Il-kbir fostkom għandu jkun il-qaddej tagħkom**

Il-fariżej li fuqhom tkellmet din l-aħħar sensiela ta’ Vanġeli, nqedew bl-uffiċċju tagħhom – “il-katedra ta’ Mosè” – mhux tant sabiex ikunu “imgħallma” tad-dixxipli tagħhom bi kliemhom u b’għemilhom, imma sabiex *huma* jikbru f’għajnejn in-nies. Ġesù dejjem wera li l-Fariżew hu soċjalment u psikoloġikament inkonsistenti għax *ma jwettaqx* dak li *jgħid* li jemmen fih. Huwa ipokrita u giddieb.

**“Ġesù kellem lin-nies u lid-dixxipli tiegħu, u qalilhom: ‘Fuq il-katedra ta’ Mosè qagħdu l-kittieba u l-Fariżej.’” (vv. 1-2)**

Lin-nies u lid-dixxipli tiegħu Ġesù jibqa’ sal-aħħar jiftħilhom għajnejhom “mill-ħmira tal-Fariżej” (ara Mk 8,15). Ir-riskju li wieħed jadotta fil-qalb tiegħu atteġġjamenti simili għal tagħhom qiegħed dejjem hemm.

**“Mela kull ma jgħidulkom huma agħmluh u ħarsuh, iżda tagħmlux kif jagħmlu huma, għax huma kliem biss għandhom imma fatti xejn.” (v. 3)**

Biex *teorija* tkun minnha, l-ewwel trid tiġi approvata fil-*prattika*. Biex it-tagħlim ikollu valur, l-ewwel u qabel xejn irid jiġi mgħix u mhux biss mgħallem (jew ippritkat).

Il-Vanġelu ta’ Kristu mhux xi ħaġa li tiġi trasmessa billi *tintqal* biss lill-oħrajn, imma jrid jiġi trasmess permezz tal-ħajja konkreta ta’ min qed jippritkah – qabel xejn irid jgħixu, hu u jippritkah (u qabel jippritkah).

Hu għalhekk li kienet tingħata ħafna importanza lir-relazzjoni ta’ bejn l-imgħallem (rabbi v.8) u d-dixxiplu, fejn dan tal-aħħar kien saħansitra *joqgħod ma*l-imgħallem tiegħu biex mhux biss *jisimgħu* imma jitgħallem minnu billi jaraħ iwettaq fil-prattika, fil-ħajja ta’ kuljum, dak li lilu jgħallmu (l-istudent jitgħallem l-aktar mhux tant mill-kliem daqskemm mill-*koerenza* tal-imgħallem tiegħu). Ara Ġw 13,13-15.

**“Huma jorbtu qatet kbar u tqal u jgħabbuhom fuq spallejn ħaddieħor, waqt li huma stess anqas b’sebagħhom wieħed ma jridu jħarrkuhom.” (v. 4)**

Dan jiġri meta l-Vanġelu jiġi pritkat bl-għajjat, b’emfasi kbira, b’oratorija u meta jiġi preżentat mhux bħala *Vanġelu* (= aħbar tajba li teħles u ssalva) għall-Knisja u għall-bniedem, imma bħala piż ieħor fuq dahar min qed jisimgħu, mingħajr ma dak li qed jippritkah jaf x’inhu jgħid (għax għadu ma esperjenzahx hu stess; sfida kbira għal min b’regularità hu msejjaħ biex ixandar, jippritka jew jgħallem [liturġija, pritka, itinerarju ta’ laqgħat, eċċ]). Allura minn Vanġelu (= aħbar tajba li teħles u ssalva) ssir piż ta’ liġi li tjassar u toqtol għax tbiegħed mill-iskop li għalih trid twassal; nieqsa mill-veru Spirtu li jagħti l-ħajja.

**“Kull ma jagħmlu, jagħmluh għal għajnejn in-nies; għalhekk ikabbru l-filatteri u jtawlu l-ġmiemen tagħhom” (v. 5)**

“ikabbru l-filatteriji (*tefillin*)... jtawlu l-ġmiemen”. Aktar minn paramenti li jgħinuhom *jiftakru* kontinwament f’Alla, fl-imħabba tiegħu u fir-risposta tagħhom f’li jħobbu aktar lil Alla, dawn saru mezzi biex jiġbdu l-attenzjoni tan-nies fuqhom.

Il-*liġi* u l-vanġelu huma *użati* biex jiksbu xi ħaġa: fama, preġju f’għajnejn in-nies (“Il-ħlas tagħhom ġa ħaduh.” ara 6,2.5.26; 2 Kor 2,17). Għalhekk,

**“Iħobbu l-postijiet ewlenin fl-imwejjed, u s-siġġijiet ta’ quddiem fis-sinagogi, u jixtiequ min isellmilhom fil-pjazez u li n-nies isejħulhom Rabbi.” (vv. 6-7)**

Ifakkruna fit-talba tal-Pubblikan midneb u tal-Fariżew (Lq 18,9-14). Il-Fariżew jaħseb li għax hu mill-klassi tal-Fariżej, quddiem Alla u quddiem in-nies hu privileġġjat fuq l-oħrajn; hu *awtomatikament* tajjeb u ma għandu bżonn jagħmel xejn aktar. F’moħħu jimmaġina lilu nnifsu perfett, mentri l-oħrajn dejjem iridu jitolbu maħfra ’l Alla għax huma kontinwament fid-dnub. F’moħħu jimmaġina li Alla lilu jarah sabiħ mentri lill-oħrajn jarahom koroh.

**“Imma intom tħallux min isejħilkom Rabbi, għax l-Imgħallem tagħkom wieħed hu, u intom ilkoll aħwa. U ssejħu lil ħadd missierkom fuq din l-art, għax il-Missier tagħkom wieħed hu, dak li hu fis-smewwiet. Hekk ukoll tħallux min isejħilkom mexxejja, għax il-mexxej tagħkom wieħed hu, il-Messija.” (vv. 8-10)**

L-*imgħallem* u *mexxej* huwa biss Kristu, il-Messija, għaliex hu biss li jgħallem mhux biss bil-kliem, imma b’mod speċjali bl-għemil tiegħu – ħasil tar-riġlejn u l-għotja sħiħa tiegħu nnifsu fuq is-salib.

**“Il-kbir fostkom għandu jkun il-qaddej tagħkom” (v. 11)**

Il-kobor t’Alla jidher fl-imħabba li għandu għalina; imħabba li lesta li tħalli kollox, tinsa lilha nfisha u titbaxxa. Din tidher b’mod ċar fi Kristu li ġie “mhux biex ikun moqdi, imma biex jaqdi u jagħti ħajtu” (Mk 10,45. Ara ukoll Lq 22,27 u 1 Ġw 3,18). Dan huwa l-eżempju l-kbir tal-Imgħallem il-kbir.

**“min jitgħolla, jitbaxxa, u min jitbaxxa jitgħolla.” (v. 12)**

Adam iħares il-fuq u jerfa’ idu biex jilħaq u jasal fi *grad* ogħla minn dak li fih ħalqu Alla. B’hekk jispiċċa biex mill-ġdid isir trab.

Adam il-ġdid “ma qagħadx ifittex tiegħu... xejjen lilu nnifsu, ... obda” (Fil 2,5-11). Għalhekk sar “il-Mulej” (Fil 2,11), “l-Imgħallem”, il-veru “mexxej... il-Messija” (vv. 8-10)